Rijeka, 31. ožujka 2021.

**OBJAVA ZA MEDIJE**

**OD ČETVRTKA U EXPORTU OTVORENE IZLOŽBE**   
**„RETROVIZOR 2020“ I „FIUME FANTASTIKA“**

**Izložbama „Retrovizor 2020 – foto galerija EPK“ i „Fiume Fantastika – Fenomeni grada“ koje će biti postavljene u Exportu na riječkoj Delti, u četvrtak, 1. travnja 2021.g. od 15.00 sati započinje završnica programa Europske prijestolnice kulture, koji će do kraja mjeseca publici ponuditi preko 50 raznovrsnih događanja koja se organiziraju u skladu sa svim važećim epidemiološkim mjerama.**

**Galerija fotografija „Retrovizor 2020“ podsjeća na brojne značajne trenutke izdvojene iz uzbudljivog tijeka vremena u kojem je stvarana Europska prijestolnica kulture, kao i na neobična mjesta gdje su se odvijali susreti**, dok **„Fiume Fantastika: Fenomeni grada“, izložba koja je u drugoj polovici 2020. godine polučila sjajan uspjeh i koju je pogledalo više od 7 tisuća posjetitelja, zbog velikog interesa ponovno otvara svoja vrata.**

**Pogled u Retrovizor seže u 2020, ali i dalje**  
  
**Izložba fotografija Retrovizor, na koju je ulaz besplatan, obuhvaća period od više od 4 godine, od vremena kada je Rijeka osvojila titulu Europske prijestolnice kulture, pa sve do danas**.

*- Željeli smo fotografijama prikazati ne samo one najsjajnije trenutke i velike programe, već dočarati atmosferu i načine na koji su programi nastajali te kako su izgledali radovi na umjetničkim djelima. Željeli smo pokazati tko su ljudi koji su u tim procesima sudjelovali, ali i one koji su programe posjećivali – publiku*, rekla je u najavi **Emina Višnić**, u ime autorskog tima izložbe koja je postavljena na galeriji Exporta.   
Višnić je naglasila kako se radi o izložbi o prošlosti, ali kojom se istovremeno promišlja i budućnost, jer je namjera bila pokazati sve potencijale za daljnji kulturni razvoj Rijeke na svim onim tekovinama projekta Europske prijestolnice kulture: od nove infrastrukture, preko novih programa koji su osmišljeni upravo za EPK pa sve do ljudi koji su u programima sudjelovali.

Objektivi profesionalnih fotografa i amatera zabilježili su ono što se pamti – sjajna umjetnička djela i izvedbe, radost zajedničkog uživanja u kulturnim događanjima, zadovoljstvo otvaranja i istraživanja novih prostora. Kamere su snimile i ono što je bilo manje vidljivo -  pripremanja programa, građevinske radove i opuštanja nakon događanja.

*- Prilikom odabira fotografija pokušali smo pronaći neki univerzalni ključ, budući da su programi bili jako različiti, a vodili smo se atmosferom stvaranja. Izabrane fotografije na neki su način i okidači sjećanja svih onih koji su sudjelovali ili kao izvođači ili kao publika, u svim tim programima koji su pomno osmišljavani i koji su obuhvatili cijelu zajednicu*, zaključila je Branka Cvjetičanin, u ime autorskog tima.   
Dizajn i koncept postava izložbe potpisuju Ana Tomić i Marino Krstačić Furić, a **ulaz na izložbu fotografija ' Retrovizor 2020' je besplatan.**

**Fiume Fantastika za sve koji je nisu stigli razgledati tijekom 2020.**

**„Fiume Fantastika: Fenomeni grada“, izložba koja je u drugoj polovici 2020. godine polučila sjajan uspjeh i koju je pogledalo više od 7 tisuća posjetitelja** središnja je izložba programskog pravca Slatko i slano, Rijeke 2020 – Europske prijestolnice kulture, a zasnovana je na recentnim istraživanjima DeltaLaba - Centra za urbanu tranziciju, arhitekturu i urbanizam pri Sveučilištu u Rijeci te **tematski prati zadnjih stotinu i pedeset godina urbane povijesti Rijeke** tijekom koje grad doživljava radikalan rast i postaje globalno prometno i industrijsko središte. **Izložba je postavljena u 10 paviljona, u prizemlju Exporta, od kojih svaki priča priču o određenom riječkom fenomenu, a to su: *Granice, Luka i željeznica, Mreže, Kino: “Stižu ljudi!”, Grad, Palača, Zajedničko tlo, Dokolica, Spomenici* i *Fantastične zone*.**

*- Novitet prilikom ponovnog otvorenja izložbe Fiume Fantastika je taj da nam jedan paviljon nedostaje*, rekla je voditeljica programa Delta Laba i producentica izložbe **Morana Matković** te otkrila kako su dijelovi paviljona Fantastične zone na putu za Venecijanski bijenale i zajedno s timom Deltalaba ove će godine tamo predstavljati Hrvatsku.

**Vođene ture izložbom uz prethodne prijave**  
  
Što se tiče **vođenih tura** kroz izložbu Fiume fantastika, one će se ponovno organizirati, a u skladu s epidemiološkim mjerama svakoj će turi prisustvovati maksimalno 15 ljudi, s time da će broj tura biti veći nego najesen, kako bi svi zainteresirani mogli doći na red.   
Raspored tura, za koje će prijave biti obvezne putem e-mail adrese [**info@deltalab.hr**](mailto:info@deltalab.hr)**,** redovito će se objavljivati ponedjeljkom za tekući tjedan.

**Pojedinačna cijena ulaznice za izložbu Fiume Fantastika – Fenomeni grada je 30 kuna.** Ulaz je slobodan za djecu do 7 godina, te nezaposlene i umirovljenike, uz predočenje važećih dokumenata. Djeca i mladi do 18 godina, studenti, zaposlenici Sveučilišta u Rijeci te članovi umjetničkih i arhitektonskih strukovnih udruga i organizacija, uz predočenje važećih dokumenata, ostvaruju popust od 50% na pojedinačnu ulaznicu.

**Redovno radno vrijeme Exporta je četvrtkom i petkom od 15.00 do 20.00 sati te subotom i nedjeljom između 11.00 i 20.00 sati, dok je praznicima i blagdanima Export zatvoren za posjetitelje.**

Na današnjoj je najavi dviju izložba kojima počinje mjesec zatvaranja direktorica Rijeke 2020 **Irena Kregar Šegota** istaknula: *- Mjesec travanj obilježit ćemo mnoštvom događanja koja su sva prilagođena epidemiološkim mjerama koje su trenutno na snazi. U to je uložen veliki napor prilikom organizacije događanja i zadovoljna sam što će se programi ipak moći održati i što će publika na siguran način moći sudjelovati i uživati u kulturnim i umjetničkim programima*.

Naglasila je i kako se u sklopu završnice EPK programa također u četvrtak u Galeriji Filodrammatica otvara izložba riječke umjetnice Marine Rajšić pod nazivom „Print Screen“, a već ove subote kreću i prve vođene šetnje i ture gradom za djecu i odrasle, koje će se održavati svake subote u mjesecu i o kojima se sve informacije mogu naći na rijeka2020.eu.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42